Sezonul estival se apropie cu pași repezi, iar odată cu zilele călduroase, balconul se transformă în locul potrivit pentru relaxare. Pentru a-l face și mai plăcut, mulți dintre noi îl împodobim cu flori care mai de care mai frumoase. Într-un balcon însorit, unele plante nu rezistă prea mult, însă există anumite specii care prosperă la soare. Iată 10 flori superbe ideale pentru balcon.
Zilele călduroase sunt din ce în ce mai dese, iar mulți dintre români încep deja să-și amenajeze balcoanele și terasele. Evident, florile nu pot să lipsească din decor, ala că trebuie să știm care sunt acele plante ideale pentru balcon.
Cei care dispun de o zonă mai spațioasă pot opta pentru plante mai mari sau plantarea florilor preferate în jardiniere. Oricum cum ar fi, florile vor aduce o notă exotică spațiului respectiv. În rândurile care urmează, noi îți vom prezenta 10 flori superbe ideale pentru balcon.
Cunoscută și sub numele de Mandevilla, Iasomia braziliană este o plantă frumoasă și exotică, așa că poate fi o alegere minunată pentru decorarea balconului în timpul verii. Iată câteva motive pentru care iasomia braziliană poate fi o opțiune excelentă.
În primul rând, această minunată plantă produce flori mari, tubulare și strălucitoare în nuanțe de roz, roșu, alb sau galben, care adaugă o notă tropicală și exotică balconului tău. În plus, Mandevilla poate înflori pe tot parcursul verii, oferind o sursă constantă de culoare și frumusețe. Crește foarte rapid și poate să înflorească în doar câteva săptămâni de la plantare.
Surfinia este o varietate populară de petunie, apreciată pentru florile și aspectul său deosebit. Florile sunt mari, vioaie și vin într-o varietate de culori, cum ar fi roz, roșu, alb și violet. Fără îndoială, Surfinia va oferi un efect spectaculos și vibrant balconului tău.
Este o plantă rezistentă la căldură, ceea ce o face potrivită pentru a rezista verilor fierbinți și însorite. Această superbă floare poate fi cultivată în ghivece, dar și în coșuri suspendate.
Fuchsia este o plantă destul de ușor de îngrijit, preferând un mediu cald și umed. Se se dezvoltă cel mai bine în locuri luminoase și poate fi plantată atât în ghiveci, cât și în coșuri suspendate. Cu toate acestea, ceea ce o face de-a dreptul remarcabilă sunt culorile sale vii și variate.
Mușcatele semicurgătoare (Pelargonium peltatum) sunt recunoscute pentru frumusețea lor și pot fi amplasate atât pe balcoane și terase, cât și în grădini. Înfloresc pe toată durata sezonului cald, producând flori chiar și până în toamnă, oferind astfel o sursă constantă de culoare și frumusețe în grădina ta sau pe balcon.
Aceste mușcate sunt rezistente la căldură și se dezvoltă cel mai bine în zone cu soare parțial sau chiar în plin soare. Cu toate acestea, ele pot tolera și locuri mai umbrite, însă ar putea să nu înflorească atât de abundent în astfel de condiții.
Originară din Argentina și Paraguay, Umbra nopții este o plantă decorativă atât pentru interior, cât și pentru exterior (pe parcursul sezonului cald). Înflorește tot anul, iar florile sunt de diverse culori și frumos mirositoare.
Verbena este o plantă perenă sau anuală, cunoscută mai ales pentru flori mici și abundente. Una dintre caracteristicile remarcabile ale acestei plante este capacitatea ei de a înflori pe tot parcursul sezonului cald, de obicei din primăvară până în toamnă. Cu o îngrijire corespunzătoare, vei putea să te bucuri de frumusețea ei un timp îndelungat.
Calistemonul este cunoscut pentru inflorescențele sale spectaculoase, care seamănă cu niște perii de sârmă. Aceste inflorescențe sunt de obicei de culoare roșie, însă pot fi și albe sau roz. Arbustul are frunze sub formă de lance și o coroană densă, iar frunzele emană un miros plăcut atunci când sunt atinse. Această plantă este rezistentă la secetă și căldură.
Dacă îți dorești o plantă decorativă care să-ți transforme balconul într-o explozie de culoare, atunci Lobelia este varianta potrivită pentru tine. Produce flori mici, tubulare sau în formă de clopot, disponibile într-o varietate de culori vibrante, cum ar fi albastru, violet, roz, alb și roșu. Aceste flori sunt grupate în inflorescențe dense și adaugă un val de culoare și vitalitate în orice spațiu.
Gazania este o plantă ornamentală spectaculoasă, apreciată pentru florile sale strălucitoare și rezistența la căldură. Florile sunt masive, asemănătoare cu margaretele și vin într-o varietate de culori (galben, portocaliu, roz, roșu și alb). Odată ce începe să înflorească, Gazania continuă să producă flori abundente pe tot parcursul sezonului cald, de obicei din primăvară până toamna târziu.
Begonia este apreciată nu doar pentru florile sale uluitoare, ci și pentru frunzele ei frumos colorate. Există begonii cu frunze lucioase, cerate, margini zimțate sau cu pete. Majoritatea acestor plante se dezvoltă bine în locuri cu lumină filtrată sau în umbra parțială, făcându-le ideale atât pentru interior, cât și pentru exterior.